#NadalAlsBarris: Activitats Plaça El·líptica i Corea
19 desembre 2019

## #NadalAlsBarris: Activitats Plaça El·líptica i Corea19 desembre 2019Última actualització: 14 juliol 2025

![](../gestion/img/_AO_9817-copia.jpg)  
  

Els **presidents de les Juntes de Districte de Plaça El·líptica-República Argentina i Corea, Salvador Gregori** i **José Manuel Prieto**, respectivament, acompanyats dels respectius **representants de les associacions veïnals dels barris, Vicent Arnau i Alfonso Rufat**, respectivament, han presentat aquest matí les activitats nadalenques als dos districtes. Una programació que té un nexe comú, la Cavalcada del Pare Noel.

        Així, la Cavalcada del Pare Noel arrancarà i finalitzarà a la plaça El·líptica el pròxim dilluns 23 de desembre, a partir de les 17 h. Hi participen: la Banda de tambors de les germandats; Grup de disfresses multiculturals; Difresses fantasia; Xiquets/es Ca Saforaui; Animació xanquers i personatges; Falla Plaça El·líptica; Falla Crist Rei; Xaranga; Falla Av. República Argentina; AAVV Veïns Plaça El·líptica; Carrossa Pare Noel amb música... _“Serà una cavalcada molt participativa i esperem que acudisquen moltes xiquetes i xiquets amb les seues famílies. Hi repartirem caramels, regals...”,_ ha assegurat Gregori, qui ha agraït la col·laboració del departament d’Escena Urbana i Política Festiva i de l’animador sociocultural, Juanjo Reig.  

        Per la seua banda, Arnau ha recordat també altres activitats programades, com ara la visita del patge reial el divendres 27 de desembre, de 17.30 h a 20.30 h, al Centre Social per a recollir la carta als Reis d’Orient. L’acte està organitzat pel departament de Comerç. El diumenge 5 de gener, la Cavalcada dels Reis Mags d’Orient eixirà des de la Plaça El·líptica, organitzada pels departaments d’Escena Urbana i Política Festiva.

**Corea**

La Cavalcada del Pare Noel es reprendrà a Corea el dilluns 23 de desembre, a partir de les 19 h, des del carrer Tossal, on hi haurà berenar i xocolatada per als xiquets i les xiquetes. Recorrerà Magistrat Català fins al Centre Social. A la plaça del centre, el Pare Noel rebrà els xiquets i les xiquetes. A la cavalcada hi participen les 5 falles del barri l’associació veïnal.

_“Però més enllà de la cavalcada, hi hem previst 7 dies d’activitats. Així, demà divendres, de 17 a 20.30 h, i el dilluns 23 de desembre, de 10.30 h a 13.30 h, el Pare Noel ens visita en la seua caseta nadalenca al carrer Tossal i a la plaça del Jardinet, respectivament..”._ El dissabte 21 de desembre, a les 17 h, hi haurà animació de carrers amb uns coneguts personatges... El dimarts 31 de desembre (de 10.30 a 13.30 h), els patges dels Reis d’Orient recolliran les cartes a la plaça del Jardinet, on també hi haurà jocs de fusta. Hi organitza el departament de Comerç. El 2 de gener (17 h) i el 4 de gener (12 h), el patge reial, acompanyat d’uns amics, recorreran els carrers de Corea. Finalment, el divendres 3 de gener, de 12 a 14 h i de 17 a 19 h, s’ha preparat un parc infantil i de jocs a la plaça del Jardinet.   

Per la seua banda, Rufat ha anunciat també que l’associació veïnal de Corea participa a la campanya de recollida de llibres i joguets de Creu Roja Gandia.

[Twittear](https://twitter.com/share)